Coordenadas: 42°20′26″N 7°52′32″O﻿ / ﻿42.340555555556, -7.8755555555556

Para outras páxinas con títulos homónimos véxase: Couto.
**O Couto** é un barrio da cidade de Ourense. Dende o 2014, o Couto pertence a dous dos nove distritos  nos que se estableceu que queda distribuída Ourense: o Centro histórico, o Centro, San Francisco-Barrocás-Santa Mariña, San Francisco-A Rabaza-Ceboliño, O Couto-Centro, O Couto-Rural, Mariñamansa, A Ponte-Centro e A Ponte-Rural.
En canto a súa localización, o Couto sitúase preto doutras áreas como A Carballeira, A Valenzá, o Centro e Vista Fermosa.

Toponimia
---------

A orixe do topónimo é o latín cautum, que é un "(lugar) cercado", para poder defendelo mellor.

Historia
--------

O barrio do Couto no ano 1991 contaba con 7 374 habitantes, converténdose así nun dos barrios máis poboados de Ourense, e onde o 34% do total da poboación atopábase activa no ámbito laboral. Segundo os datos de 1996, os habitantes de maior idade (+60 anos) configuraban case o 22% da poboación, mentres que os menores de 20 anos atopábanse arredor do 25%. No ano 2014, caracterizouse por ser unha das zonas ourensás que máis inmigrantes acolleu, procedentes de América do Sur, Europa, África e Asia. No ano 2015, destacou por contar coa idade media máis baixa de Ourense, 45,2 anos; mentres que no centro a cifra ascendía aos 47,6 anos .

Patrimonio histórico
--------------------

No Couto sitúase a coñecida Igrexa de Fátima, en honor á Virxe de Fátima e venerada tamén en Portugal. A igrexa comezouse a construír no 1948, con achegas materiais e económicas por parte dos veciños , mais as obras non concluíron ata 1962. Aínda así, antes da finalización das mesmas xa se levaban a cabo actos relixiosos. As vidreiras foron deseñadas por Jesús Soria e a virxe por Ferreira Thein. A consagración do templo data do 29 de abril de 1962, pero foi o 13 de maio cando se deu por inaugurado na súa totalidade. Na actualidade, o 13 de maio a virxe da igrexa recorre nunha importante procesión gran parte da cidade de Ourense ata chegar á catedral da cidade, situada no corazón da zona antiga.

Asemade, o Estadio do Couto é outra das construcións máis importantes do barrio. Foi inaugurado o 6 de novembro de 1949, data na que se disputou o partido Unión Deportiva Ourense e o Racing de Ferrol. Dito estadio conta cunha capacidade de 5 659 espectadores, cun campo de herba natural e cunha dimensión de 105x68m. Nun primeiro momento, este era o estadio do equipo ourensán coñecido como Club Deportivo Ourense; no entanto, quedou afundido nun mar de débedas que provocou a liquidación do equipo. Finalmente, membros da Plataforma e os seareiros tomaron a decisión de fundar un novo equipo de fútbol no 2014, a actual Unión Deportiva Ourense e popularmente coñecida como UDO. Neste momento, o estadio é empregado por este último equipo xunto co Ourense Club de Fútbol (o novo nome que adquiriu o equipo Ponte Ourense Club de Fútbol no 2014).

Actualmente, o barrio do Couto conta con dous centros educativos: a escola concertada Colexio Plurilingüe Santo Ángel, e o CEIP-IES O Couto.

Fundición Malingre
------------------

Manuel Malingre Parmantier foi un belga creador da empresa Fundición Malingre, unha das máis sobresaíntes no século XIX e XX no barrio do Couto, así como na cidade de Ourense en xeral. A fundición tivo a súa primeira localización en Reza, e en 1866 trasladase á rúa Santo Domingo (no centro da cidade). Trinta anos despois, a empresa foi cedida aos seus fillos, os que decidiron trasladala ao Couto. Dita empresa proporcionou moitos postos de traballo e, ao mesmo tempo, propiciou a chegada dunha gran cantidade de persoas procedentes doutras aldeas da provincia. Isto ocasionou que o Couto cobrara moita vida, de tal xeito que a Fundición Malingre era a fonte de ingresos de moitas familias do barrio. En 1979 as instalacións derrubáronse e, actualmente, no seu lugar atópase un parque ao que a fundición deu nome.

Galería de imaxes
-----------------

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |
| --- |
| Colexio Plurilingüe Santo Ángel no Couto. |
| Colexio Plurilingüe Santo Ángel no Couto.  |

|  |
| --- |
| Parque infantil do Couto. |
| Parque infantil do Couto.  |

|  |
| --- |
| IES O Couto. |
| IES O Couto.  |

|  |
| --- |
| Igrexa católica da Nosa Señora de Fátima no Couto. |
| Igrexa católica da Nosa Señora de Fátima no Couto.  |

 |

Notas
-----

1. ↑  Faro de Vigo 2014
2. ↑  Moralejo Laso, A. (1977): *Toponimia gallega y leonesa*. Santiago de Compostela: Editorial Pico Sacro, páx. 41 ISBN 84-85170-20-2
3. ↑  Somoza 1997, p. 126
4. ↑  La Región 2014
5. ↑  La Región 2015
6. 1 2 3  La Región 2012
7. ↑  La Voz de Galicia 2018
8. ↑  Páxina Web Unión Deportiva Ourense
9. ↑  Fundiciones Malingre 2013

Véxase tamén
------------

### Bibliografía

* Álvarez González, Xosé (1993). *Historia de O Couto*. Deputación de Ourense. ISBN 84-87575-12-9.

### Ligazóns externas

* Somoza, José (1997). "Población y estructura urbana en la ciudad de Ourense" (PDF). *Minius* **VI** (08): 119–139. Arquivado dende o orixinal (PDF) o 13-09-2019. Consultado o 13-04-2019.
* "El PP divide la ciudad de Ourense en nueve distritos". *Faro de Vigo*. 2014, 29 de setembro. Consultado o 13-04-2019.
* "El estadio de O Couto cumplió setenta años". *La Voz de Galicia*. 2018, 30 de agosto. Consultado o 13-04-2019.
* "El templo construido entre todos". *La Región*. 2012, 12 de abril. Consultado o 13-04-2019.
* Vázquez, Marta (2016, 1 de marzo). "<<Mi tatarabuelo fue un innovador>>". *La Voz de Galicia*. Consultado o 13-04-2019.
* "Fundiciones Mlingre". *Buxa, Asociación Galega do patrimonio industrial*. 2013. Consultado o 13-04-2019.
* "Vistahermosa y O Couto son los barrios jóvenes en la ciudad". *La Región*. 2015, 30 de marzo. Consultado o 13-04-2019.
* "HISTORIA, Como nace a Unión Deportiva Ourense". *Unión Deportiva Ourense*. Consultado o 13-04-2019.
* "Historia". *Club Deportivo Ourense Web no oficial*. Consultado o 13-04-2019.
* "Mariñamansa y O Couto, los barrios que concentran mayor inmigración". *La Región*. 2014, 23 de febreiro. Consultado o 13-04-2019.